4.

L-attiv u l-passiv finanzjarju kollha għandu jiġi rrapportat fuq bażi gross, jiġifieri l-attiv finanzjarju ma għandux jiġi rrapportat nett mill-passiv finanzjarju. Tabella A Definizzjonijiet ta’ kategoriji ta’ strumenti tal-attiv u l-passiv ta’ FVCs KATEGORIJI TA’ ATTIV Kategorija Deskrizzjoni tal-karatteristiċi prinċipali 1. Depożiti u klejms ta’ self Għall-iskopijiet tal-iskema ta’ rappurtar, din il-partita tikkonsisti minn fondi mislufin mill-FVCs lil min ikun issellef li jkunu ġew ippruvati b’dokumenti mhux negozjabbli jew ma jkunx hemm prova bid-dokumenti. Tinkludi l-partiti li ġejjin: — depożiti mpoġġija mill-FVC, bħal depożiti ta’ matul il-lejl, depożiti b’maturità miftiehma, u depożiti li jinfdew b’avviż, — self mogħti mill-FVC, — klejms taħt riakkwisti bil-maqlub kontra kollateral fi flus: kontroparti ta’ flus kontanti mħallsin bi skambju ma’ titoli mixtrijin mill-FVC bi prezz stabbilit taħt impenn sod ta’ bejgħ mill-ġdid tal-istess titoli (jew simili) bi prezz fiss f’data futura speċifikata, — klejms taħt self ta’ titoli kontra kollateral fi flus: il-kontroparti ta’ flus kontanti mħallsa bi skambju ma’ titoli mislufin mill-FVC. Għall-finijiet ta’ dan ir-Regolament, din il-partita tinkludi wkoll investimenti f’euro u karti tal-flus u muniti barranin fiċ-ċirkolazzjoni li jintużaw komunement biex isiru ħlasijiet. 2. Self ittitolizzat Għall-finijiet tal-iskema ta’ rapportar, din il-partita tikkonsisti f’self miksub mill-FVC mingħand l-oriġinatur. Self huwa attiv finanzjarju maħluq meta l-kredituri jisilfu fondi lid-debituri li jew huma ppruvati b’dokumenti mhux negozjabbli jew ma jkunx hemm prova bid-dokumenti. Dan jinkludi wkoll: — kirjiet finanzjarji mogħtija lil terzi persuni: kirjiet finanzjarji huma kuntratti fejn is-sid legali ta’ oġġett durevoli (iktar ’il quddiem il-“lokatur”) jgħaddi r-riskji u l-benefiċċji tas-sjieda tal-attiv lil terza persuna (iktar ’il quddiem “lokatarju”). Għall-finijiet ta’ statistika, kirjiet finanzjarji huma ttrattati bħala self mil-lokatur lil-lokatarju, li jippermettu lil-lokatarju li jixtri l-oġġett durevoli. Kirjiet finanzjarji mogħtija minn oriġinatur, li jaġixxi bħala l-lokatur, għandhom jitniżżlu taħt il-partita tal-attiv “self ittitolizzat”. L-attiv mikri jidher fuq il-karta tal-bilanċ ta’ lokatarju u mhux tal-lokatur, — self li ma jistax jiġi rkuprat li jkun għadu ma ġiex imħallas lura jew li jkun għadu ma ġiex ikkanċellat, self li ma jistax jiġi rkuprat huwa kkunsidrat bħala self li dwaru l-ħlas lura jkun diġà dovut jew identifikat xort’oħra bħala indebolit, — investimenti ta’ titoli mhux negozjabbli, investimenti ta’ titoli ta’ dejn li ma humiex negozjabbli u ma jistgħux jiġu nnegozjati fis-swieq sekondarji, — self innegozjat: self li de facto sar negozjabbli huwa kklassifikat taħt il-partita ‘self titolizzat’ sakemm ma jkunx hemm prova ta’ nnegozjar fis-suq sekondarju. Altrimenti jiġu kklassfikati bħala “titoli ta’ dejn”, — dejn subordinat fil-forma ta’ depożiti jew self: strumenti ta’ dejn subordinat jipprovdu klejm sussidjarja fuq l-istituzzjoni tal-ħruġ, liema klejm tista’ tiġi eżerċita biss wara li l-klejms kollha bi status ogħla jkunu ġew sodisfatti biex b’hekk ikollhom xi wħud mill-karatteristiċi ta’ ekwità. Għall-finijiet statistiċi, dejn subordinat huwa kklassifikat jew bħala “self titolizzat” jew bħala “titoli ta’ dejn” skont in-natura tal-istrument. Fejn l-investimenti tal-FVC fil-forom kollha ta’ dejn subordinat ikunu attwalment identifikati bħala figura waħda għal skopijiet statistiċi, din il-figura tiġi kklassifikata taħt il-partita “titoli ta’ dejn”, għar-raġuni li dejn subordinat huwa kkostitwit l-iktar f’forma ta’ titoli ta’ dejn, iktar milli bħala self, — Self titolizzat għandu jiġi rrapportat f’valur nominali, anki jekk mixtri mill-oriġinatur bi prezz differenti. Il-kontroparti għad-differenza bejn il-valur nominali u l-prezz tax-xiri għandha tiġi inkluża taħt “bqija tal-passiv”. Din il-partita tinkludi self titolizzat, irrispettivament minn jekk il-prattika ta’ kontabbiltà prevalenti tirrikjedix ir-rikonoxximent tas-self fuq il-karta tal-bilanċ tal-FVC. 3. Titoli ta’ dejn Investimenti f’ titoli ta’ dejn, li huma strumenti finanzjarji negozjabbli li jservu bħala prova ta’ dejn, ġeneralment jiġu nnegozjati fis-swieq sekondarji jew jistgħu jiġu kkumpensati fis-suq, u ma jagħtu lid-detentur l-ebda drittijiet ta’ sjieda fuq l-istituzzjoni emittenti. Din il-partita tinkludi: — investimenti f’titoli li jagħtu lid-detentur id-dritt mingħajr kundizzjoni għal dħul fiss jew stabbilit taħt kuntratt fil-forma ta’ pagamenti ta’ kupun u/jew ta’ somma fissa ddikjarata f’data jew dati speċifiċi, jew li jibda minn data stabbilita fiż-żmien tal-ħruġ, — self li jkun sar negozjabbli f’suq organizzat, jiġifieri self innegozjat, sakemm ikun hemm prova ta’ negozju f’suq sekondarju, inkluża l-eżistenza ta’ ġeneraturi tas-suq, u l-kwotazzjoni frekwenti tal-attiv finanzjarju, bħal dik ipprovduta mill-bid-offer spreads. Meta dan ma jkunx il-każ, jiġu kklassifikati bħala “self titolizzat”, — dejn subordinat fil-forma ta’ titoli ta’ dejn. Titoli mislufin taħt operazzjonijiet ta’ self ta’ titoli jew mibjugħin taħt ftehim ta’ xiri mill-ġdid jibqgħu fuq il-karta tal-bilanċ tas-sid oriġinali (u ma jiġux irreġistrati fuq il-karta tal-bilanċ tal-akkwirent temporanju) meta jkun hemm impenn qawwi li tiġi mreġġa’ lura l-operazzjoni u mhux sempliċiment opzjoni li jsir hekk. Meta l-akkwirent temporanju jbiegħ it-titoli rċevuti, dan il-bejgħ għandu jiġi rreġistrat bħala tranżazzjoni assoluta f’titoli u mdaħħal fil-karta tal-bilanċ tal-akkwirent temporanju bħala pożizzjoni negattiva fil-portafoll tat-titoli. Din il-partita tinkludi investimenti ta’ titoli ta’ dejn li ġie titolizzat, irrispettivament minn jekk il-prattika ta’ kontabbiltà prevalenti teħtieġx ir-rikonoxximent tat-titoli fuq il-karta tal-bilanċ tal-FVC. 4. Attiv ieħor titolizzati Din il-partita tinkludi attiv titolizzat minbarra dak inkluż taħt il-kategoriji 2 u 3, bħal ammonti riċevibbli ta’ taxxa u krediti kummerċjali, irrispettivament minn jekk il-prattika tal-kontabbiltà prevalenti teħtieġx ir-rikonoxximent ta’ dan l-attiv fuq il-karta tal-bilanċ tal-FVC. 5. Ekwità u ishma/unitajiet ta’ fondi ta’ investiment L-attiv finanzjarj li jirrappreżenta d-drittijiet ta’ sjieda f’korporazzjonijiet jew kważi-korporazzjonijiet. Dan l-attiv finanzjarju ġeneralment jintitola lid-detenturi għal sehem mill-profitti tal-korporazzjonijiet jew kważi-korporazzjonijiet u għal sehem mill-attiv nett tagħhom f’każ ta likwidazzjoni. Din il-partita tinkludi ishma kkwotati u mhux ikkwotati, ekwità oħra, ishma/unitajiet ta’ fondi tas-suq tal-flus (MMF) u ishma/unitajiet ta’ FI mhux MMF. Titoli ta’ ekwità mislufin taħt operazzjonijiet ta’ self ta’ titoli jew mibjugħin taħt ftehim ta’ xiri mill-ġdid huma ttrattati b’konformità mar-regoli f’kategorija 3 “titoli ta’ dejn”. 6. Derivattivi finanzjarji Derivattivi finanzjarji huma strumenti finanzjarji marbutin ma’ strument finanzjarju, indikatur jew kommodità speċifikati, li permezz tagħhom riskji finanzjarji speċifiċi jistgħu jkunu nnegozjati fi swieq finanzjarji bħala tali. Din il-partita tinkludi: — opzjonijiet, — liċenzji (warrants), — futures, — forwards, — swaps, — derivattivi tal-kreditu. Derivattivi finanzjarji jiġu rreġistrati bil-valur tas-suq fuq il-karta tal-bilanċ fuq bażi gross. Kuntratti derivattivi individwali b’valuri tas-suq pożittivi huma rreġistrati fuq in-naħa tal-attiv tal-karta tal-bilanċ, u kuntratti b’valuri tas-suq negattivi fuq in-naħa tal-passiv tal-karta tal-bilanċ. Impenji futuri gross li jirriżultaw minn kuntratti derivattivi ma għandhomx jitniżżlu bħala partiti fuq il-karta tal-bilanċ. Din il-partita ma tinkludix derivattivi finanzjarji li ma humiex suġġetti għar-reġistrazzjoni fuq il-karta tal-bilanċ skont ir-regoli nazzjonali. 7. Attiv mhux finanzjarju (inkluż attiv fiss) Attiv tanġibbli u intanġibbli, li ma jkunux attiv finanzjarju. Attiv fiss huwa attiv mhux finanzjarju li jintuża ripetutament jew kontinwament mill-FVC għal iktar minn sena. Din il-partita tinkludi djar, bini u strutturi oħrajn, makkinarju u tagħmir, oġġetti ta’ valur, u prodotti ta’ proprjetà intellettwali bħal software tal-kompjuter u databases. 8. Attiv li jifdal Din hi l-partita residwa fuq in-naħa tal-attiv tal-karta tal-bilanċ, iddefinita bħala “attiv mhux inkluż xi mkien ieħor”. Din il-partita tista’ tinkludi: — imgħax akkumulat ricevibbli fuq depożiti u self, — imgħax akkumulat fuq investiment ta’ titoli ta’ dejn, — ammonti riċevibbli li ma jirrigwardawx in-negozju ewlieni tal-FVC.

KATEGORIJI TA’ PASSIV Kategorija Deskrizzjoni tal-karatteristiċi prinċipali 9. Self u depożiti rċevuti Ammonti dovuti lil kredituri mill-FVC, li ma jkunux dawk li jirriżultaw mill-ħruġ ta’ titoli negozjabbli. Din il-partita tikkonsisti minn: — self: self mogħti lill-FVC li jew huwa ppruvat minn dokumenti mhux negozjabbli jew mhux ippruvat bid-dokumenti, — strumenti ta’ dejn mhux negozjabbli maħruġin mill-FVC strumenti ta’ dejn mhux negozjabbli maħruġin għandhom ġeneralment jiġu kklassifikati bħala ‘passiv ta’ depożitu’. Strumenti mhux negozjabbli maħruġa mill-FVC li sussegwentement isiru negozjabbli u li jistgħu jiġu nnegozjati fi swieq sekondarji għandhom jiġu kklassifikati mill-ġdid bħala “titoli ta’ dejn”, — riakkwisti u operazzjonijiet tat-tip ta’ riakkwisti kontra kollateral fi flus: kontroparti ta’ flus kontanti rċevuta bi skambju ma’ titoli mibjugħa mill-FVC bi prezz stabbilit taħt impenn sod ta’ xiri mill-ġdid tal-istess titoli (jew simili) bi prezz fiss f’data futura speċifikata. Ammonti rċevuti mill-FVC bi skambju ma’ titoli ttrasferiti lil terza persuna (‘akkwirent temporanju’) għandhom jiġu kklassifikati hawn fejn hemm impenn sod biex wieħed ireġġa’ lura l-operazzjoni u mhux sempliċiment ikun hemm opzjoni li wieħed jagħmel dan. Dan ifisser li l-FVC żżomm ir-riskji u l-benefiċċji tat-titoli sottostanti matul l-operazzjoni, — kollateral fi flus kontanti riċevut bi skambju għal self ta’ titoli: ammonti rċevuti bi skambju ma’ titoli ttrasferiti temporanjament lil terza persuna f’operazzjonijiet ta’ self ta’ titoli kontra kollateral fi flus, — flus kontanti riċevuti f’operazzjonijiet li jinvolvu t-trasferiment temporanju ta’ deheb kontra kollateral fi flus. 10. Titoli ta’ dejn maħruġin Titoli maħruġin mill-FVC, li ma jkunux ekwità, li huma strumenti normalment negozjabbli u nnegozjati fi swieq sekondarji jew li jistgħu jiġu kkumpensati fis-suq u li ma jagħtu lis-sid ebda dritt ta’ proprjetà fuq l-istituzzjoni tal-ħruġ. Tinkludi, fost l-oħrajn, titoli maħruġin fil-forma ta’: — titoli sostnuti mill-assi, — noti marbuta mal-kreditu, — titoli marbuta mal-assigurazzjoni. 11. Kapital u riżervi Għall-finijiet tal-iskema ta’ rappurtar, din il-kategorija tinkludi l-ammonti li jirriżultaw mill-ħruġ tal-kapital ta’ ekwità mill-FVC lil azzjonisti jew proprjetarji oħrajn, li jirrappreżentaw għad-detentur drittijiet ta’ proprjetà fl-FVC, u ġeneralment dritt għal sehem fil-profitti tagħha u fil-fondi proprji tagħha fil-każ ta’ likwidazzjoni. Huma inklużi wkoll fondi li jirriżultaw mill-benefiċċji mhux distribwiti jew mill-fondi mwarrba mill-FVC f’antiċipazzjoni għal ħlasijiet jew obbligi probabbli fil-ġejjieni. Tinkludi: — kapital ta’ ekwità, — benefiċċji jew fondi mhux imqassma, — dispożizzjonijiet speċifiċi u ġenerali kontra self, titoli u tipi oħra ta’ assi, — unitajiet ta’ fond ta’ titolizzazzjoni. 12. Derivattivi finanzjarji Ara l-kategorija 6 13. Passiv li jifdal Din hi l-partita residwa fuq in-naħa tal-passiv tal-karta tal-bilanċ, iddefinita bħala “passiv mhux inkluż xi mkien ieħor”. Din il-partita tista’ tinkludi: — imgħax akkumulat li jitħallas fuq is-self u depożiti, — imgħax akkumulat li jitħallas fuq titoli ta’ dejn maħruġa, — ammonti li jitħallsu mhux relatati man-negozju prinċipali tal-FVCs, jiġifieri ammonti dovuti lil fornituri, taxxa, pagi, kontribuzzjonijiet soċjali, eċċ., — dispożizzjonijiet li jirrappreżentaw passiv kontra terzi, jiġifieri pensjonijiet, dividendi, eċċ., — pożizzjonijiet netti li jirriżultaw mis-self ta’ titoli mingħajr kollateral fi flus, — ammonti netti pagabbli fir-rigward tar-regolamenti futuri ta’ transazzjonijiet f’titoli, — kontropartijiet għall-aġġustament ta’ valutazzjoni, jiġifieri nominali bil-prezz tas-self imnaqqas. Imgħax akkumulat pagabbli fuq titoli ta’ dejn maħruġin huwa meħtieġ bħala partita separata “li minnhom”, sakemm il-BĊN rilevanti ma jagħtix deroga fejn id-dejta tista’ tirriżulta jew tiġi stmata minn sorsi alternattivi.